………………….. napirend

**ELŐTERJESZTÉS**

**a Képviselő-testület 2019. szeptember 24-i rendes ülésére**

**Tárgy:** Hozzájárulás tanulmánytervek elkészítéséhez

**Készítette:** ………………………………………

dr. Mayerné dr. Vágó Eszter

Jegyzői Titkárságvezető

**Egyeztetve:** ………………………………………

Dankó Virág

Alpolgármester

**Látta:** ………………………………………

dr. Szalai Tibor

Jegyző

………………………………………

dr. Murai Renáta

Jegyzői Igazgató

………………………………………

Fermin Antonio Pineda

Gazdasági Igazgató

*A napirend nem igényel zárt ülésen történő tárgyalást.*

**Tisztelt Képviselő-testület!**

Az utóbbi évtizedben Budapest teljes közigazgatási területére, így kerületünkre is jellemző a megnövekedett autó- és gépjárműforgalom, melynek egy részét az áthaladó agglomerációs forgalom teszi ki. Budapest Főváros II. Kerületi Önkormányzat elemi érdeke a kerületi utak forgalmának csökkentése, ezzel lakói nyugalmának és életminőségének megőrzését szolgálva.

Fentiekre tekintettel örömmel vettük a Miniszterelnökség Budapest és a fővárosi agglomeráció fejlesztéséért felelős államtitkárának megkeresését, melyben államtitkár úr arról tájékoztatja Önkormányzatunkat, hogy a Fővárosi Közfejlesztések Tanácsa megtárgyalta a *Budapest II-XII. kerület Budakeszi úton és Budakeszi Város közigazgatási területén kiépítendő autóbuszsáv kialakításához és P+R parkolóhelyek létesítéséhez kapcsolódó döntések* tárgyú előterjesztést, egyhangúlag egyetértve a projekt megvalósításával.

Első lépésként két tanulmányterv – *Budakeszi Város közigazgatási területén kiépítendő autóbuszsáv kialakítása és P+R parkolóhelyek létesítése,* valamint *Budapest II-XII. kerület Budakeszi útnak és Budakeszi Város Fő utcának, Budaörsi útnak és térségének csapadékvíz elvezetése* – megtervezésére van szükség, amelyek elkészítéséhez kérik az érintett három önkormányzat anyagi hozzájárulását.

A Miniszterelnökség tájékoztatása értelmében az érintett három önkormányzat hozzájárulása mértékének függvényében kerülne megállapításra a tanulmánytervek kidolgozásához szükséges kormányzati támogatás összege, ezért kérik Budapest Főváros II. Kerületi Önkormányzat nyilatkozatát az általa nyújtható hozzájárulás mértékéről – pontos összeg meghatározásával.

Budapest Főváros XII. kerület Hegyvidéki Önkormányzat 50/2019. (III.28.) Képviselő-testületi határozatában 3 millió Ft + Áfa összeggel támogatta a tanulmányterv elkészítését, mellyel egyező összeget javaslunk Önkormányzatunk által is felajánlani.

A hozzájárulásként nyújtani kívánt összeg Budapest Főváros II. Kerületi Önkormányzat 2019. évi költségvetéséről szóló 6/2019. (II.20.) önkormányzati rendelet 16. sz. tábla II/b/4. „Fejlesztések előkészítése” jogcím előirányzatból biztosítható.

Kérem a tisztelt Képviselő-testületet a határozati javaslat elfogadására!

**Határozati javaslat**

A Képviselő-testület úgy dönt, hogy *Budakeszi Város közigazgatási területén kiépítendő autóbuszsáv kialakítása és P+R parkolóhelyek létesítése,* valamint *Budapest II-XII. kerület Budakeszi útnak és Budakeszi Város Fő utcának, Budaörsi útnak és térségének csapadékvíz elvezetése* célú tanulmánytervek elkészítéséhez 3.000.000.-Ft + ÁFA összegű hozzájárulást kíván biztosítani, melynek fedezetét a Budapest Főváros II. Kerületi Önkormányzat 2019. évi költségvetéséről szóló 6/2019.(II.20.) önkormányzati rendelete 16. számú tábla II/b/4. sor „Fejlesztések előkészítése” jogcím előirányzat terhére biztosítja.

Egyúttal felhatalmazza a Polgármestert, hogy további tárgyalások során még kidolgozandó, maximum a fenti összeghatárig terjedő kötelezettségvállalást tartalmazó együttműködési megállapodást írjon alá.

**Felelős:** polgármester

**Határidő:** döntés megküldése: azonnal

előirányzat-módosításra: együttműködési megállapodás aláírása előtt 5 nappal

*A határozat elfogadása minősített többségű szavazati arányt igényel.*

**Budapest, 2019. szeptember 17.**

**Dr. Láng Zsolt**

**Polgármester**